范成大
时叙火後，意不释然，作诗解之
潘郎晓衾梦蘧蘧，舞马竟与融风俱。
前驱炎官後热属，席卷不贷渊明庐。
君家十年四立壁，震风凌雨啼妻孥。
平生白眼盖九州，闭户不纳结驷车。
清贫往往被鬼笑，付与一炬相揶揄。
井垔木刊乌鼠赭，汝则暂戏吾何辜？
天阙悠悠虎豹怒，叱阍上诉非良图。
作诗聊复相料理，甑堕已破空踟蹰。
浮生适来且适去，况此茅屋三间余。
扫除劫灰得空阔，新月恰上东墙隅。
幕天席地正可乐，为君鼓旗助歌呼。